Je Hugues, diz de Pont, chevaliers, de Salins, fais savoir à touz... que j’ay vendu, doné et quitté à noble baron Jehan, conte de Burgoingne et signour de Salins, et à ses hoirs qui saront signours de Monmaour, trois maignies d’omes que j’avoie à Levier et lour meys, c’est à savoir Perrins, Guillemin, enfanz Estene à fiz Richon, et lour mès, Morel Champion et son mès, et le Ros, son frere, et son mès, tel droit come je y avoie, et quanque je avoie à Levier et ou finaige de Livier; à Deserviler, Jocerant, frere Nicolier, et son mès, et quanque en ladite vile et ou finaige avoie, por quarante livres d’estevenens, lesquex ou temps de ladite vendicion ai receues en deniers nombrez, tornez en mon profit, desques deniers je me tien plainnement por paiez en pecune nombrée; abrenunçant... Et en tesmoignaige et en confirmation de ceste chose, à ma priere et à ma requeste, li chapitre de Saint-Anathoile et de Saint-Michiel de Salins ont mis lour seaux pendant en ces lettres. Ce fut fait le sambadi après l’uictive de feste saint Michiel, l’an de l’incarnation Jesus Crist qui corroit par mil dous cenz sexante et on.